Ծնվել եմ Թիֆլիսում 1908 թվականի սեպտեմբերի 5-ին (հին տոմարով): Հայրս Բասարգեչար (այժմ Վարդենիս) գյուղի բնակիչ Ասատուր Հարությունի Համբարձումյանի որդին էր, ծնվել էր Բասարգեչարում: Հորս ծննդյան տարվա վերաբերյալ անորոշություն կա: Ինքը համարում էր, որ ծնվել է 1880 թվականին, սակայն փաստաթղթերը որպես ծննդյան թվական նշում են 1883-ը: Բացատրում էր, որ ծնողների կամքն էր այդպես: Սկզբնական կրթությունը հայրս ստացել էր գյուղական դպրոցում: Դպրոցը գտնվում էր Մեծ Մազրա գյուղում, և նա ամեն օր Բասարգեչարից այնտեղ էր հասնում ոտքով: Պապիս` Ասատուրին լավ եմ հիշում: Սակայն հարազատ տատս շուտ էր մահացել և պապա-Ասատուրը (ինչպես նրան անվանում էինք մենք` թոռներս) հետագայում նորից էր ամուսնացել: Խորթ տատս անչափ բարի կին էր, և մենք` Ասատուրի թոռներս, ընկալում էինք նրան որպես իսկական հարազատ տատ: Պապա-Ասատուրը մահացավ 1916 թվականին Բասարգեչարում: Այդ ժամանակ մենք բնակվում էինք Թիֆլիսում: Ստանալով Ասատուրի հիվանդության հեռագիրը, հայրս մեկնեց Բասարգեչար, բայց ներկա եղավ միայն վերջին ժամերին, երբ պապս արդեն կորցրել էր գիտակցությունը: